Malema vaar uit buite landdroshofJulius Malema spreek sy ondersteuners buite die Randburgse landdroshof toe. (Foto: EFF/Twitter) Die verhoor van die leier van die EFF, Julius Malema, en die party se woordvoerder, Mbuyiseni Ndlozi, is Dinsdag weer in die landdroshof in Randburg uitgestel. Malema en Ndlozi word van die aanranding van ŉ polisiekolonel beskuldig. Die twee het glo in April 2018 by die begrafnis van Winnie Madikizela-Mandela die offisier aangerand. Die voorval is op kringtelevisiekameras vasgevang. Die polisielid het daarna ŉ klag by die polisie aanhangig gemaak, maar die saak het oënskynlik geen aandag geniet nie totdat die burgerregtegroep AfriForum se private vervolgingseenheid in Januarie verlede jaar oor die ondersoek navraag gedoen het. In Julie verlede jaar het AfriForum aangekondig dat hy die hof met ŉ mandamus-aansoek nader om die Nasionale Vervolgingsgesag (NVG) te dwing om ŉ besluit oor die vervolging van die twee te neem. Die NVG het ná volgehoue druk besluit om die twee wél te vervolg. Die saak is Dinsdag uitgestel nadat verskeie mediaorganisasies gevra het om die verhoor regstreeks uit te saai. Die verhoor sal nou na verwagting op 28 Oktober begin. Talle EFF-ondersteuners het na die hof opgeruk om Malema te ondersteun. (Foto: Alet Rademeyer) Ernst Roets, hoof van beleid en aksie by AfriForum, het gesê die organisasie wil toesien dat geregtigheid geskied en was van mening dat die saak wel vandag kon voortgaan. “Deursigtigheid is egter vir ons belangrik en daarom ondersteun ons die feit dat die media vandag hier was en aansoeke gebring het om verslag oor toekomstige verrigtinge te doen. AfriForum en sy private vervolgingseenheid sal steeds voortgaan om die saak in belang van geregtigheid te moniteer,” het Roets gesê. Talle EFF-ondersteuners het buite die hof saamgedrom waar Malema hulle na afloop van die hofverrigtinge toegespreek het. Hy het onder meer aan die skare gesê wanneer polisielede hulle in ŉ situasie soos dié by die begrafnis bevind, moet hulle deur die gees van ubuntu gelei word. Malema het gesê by ŉ begrafnis is mense dikwels oorstuur, maar omdat daar nie ŉ vertaling vir ubuntu is nie, word dit nie verstaan nie. Hy het ook uitgevaar en talle van die land se probleme op wit mans gepak. Volgens Malema het wit mans geweld in 1652 op ŉ skip na Suid-Afrika gebring.